title: Provedbena uredba Komisije (EU) 2017/881 оd 23. svibnja 2017. o provedbi Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu načinâ i strukture izvješćâ o kvaliteti i tehničkog formata za slanje podataka te o izmjeni Uredbe (EU) br. 1151/2010 (Tekst značajan za EGP. )

text:
               24.5.2017

               HR

               Službeni list Europske unije

               L 135/6

         PROVEDBENA UREDBA KOMISIJE (EU) 2017/881
   оd 23. svibnja 2017.
   o provedbi Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu načinâ i strukture izvješćâ o kvaliteti i tehničkog formata za slanje podataka te o izmjeni Uredbe (EU) br. 1151/2010
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 763/2008 Europskog parlamenta i Vijeća od 9. srpnja 2008. o popisu stanovništva i stanova (1), a posebno njezin članak 5. stavak 5. i članak 6. stavak 3.,
   budući da:

               (1)

               Uredbom (EZ) br. 763/2008 uspostavljena su zajednička pravila o prikupljanju sveobuhvatnih podataka o stanovništvu i stanovima svakih deset godina.

               (2)

               Prema Uredbi Komisije (EU) 2017/712 (2), idući popis stanovništva i stanova trebao bi se odnositi na referentnu godinu 2021.

               (3)

               Uredbom Komisije (EU) br. 1151/2010 (3) utvrđeni su načini i struktura izvješćâ o kvaliteti i tehnički format za slanje podataka o popisu stanovništva i stanova za referentnu godinu 2011.

               (4)

               Za potrebe sljedećeg popisa stanovništva i stanova 2021. i radi ocjene kvalitete podataka dostavljenih komisiji (Eurostatu) potrebno je utvrditi nova obilježja i strukturu izvješćâ o kvaliteti te tehnički format za slanje podataka.

               (5)

               U skladu s člankom 5. stavkom 5. Uredbe (EZ) br. 763/2008 države članice trebaju dostaviti svoje potvrđene podatke i metapodatke u elektroničkom obliku u odgovarajućem tehničkom formatu koji Komisija treba usvojiti. Inicijativu razmjene statističkih podataka i metapodataka (SDMX) o statističkim i tehničkim standardima za razmjenu i dijeljenje podataka i metapodataka, na kojoj se temelji projekt Census Hub, pokrenuli su Banka za međunarodne namire, Europska središnja banka, Komisija (Eurostat), Međunarodni monetarni fond, Organizacija za ekonomsku suradnju i razvoj (OECD), Ujedinjeni narodi i Svjetska banka. SDMX i Census Hub osiguravaju statističke i tehničke standarde te standarde prijenosa za razmjenu službenih statističkih podataka. Stoga je potrebno uvesti tehnički format u skladu s tim standardima.

               (6)

               Uredbom (EU) br. 1151/2010 od država članica zahtijeva se da podatke iz popisa stanovništva i stanova za referentnu godinu 2011. pohranjuju do 1. siječnja 2025. Kako bi se korisnicima omogućilo uspoređivanje dvaju popisa, podaci iz popisa 2011. trebali bi biti raspoloživi do 1. siječnja 2035. zajedno s podacima iz 2021.

               (7)

               Uredbu (EU) br. 1151/2010 trebalo bi stoga na odgovarajući način izmijeniti.

               (8)

               Mjere predviđene ovom uredbom u skladu su s mišljenjem Odbora za europski statistički sustav,

         DONIJELA JE OVU UREDBU:
   Članak 1.
   Predmet
   Ovom se Uredbom utvrđuju načini i struktura izvješćâ država članica o kvaliteti podataka iz popisa stanovništva i stanova za referentnu godinu 2021. koja dostavljaju Komisiji (Eurostatu) te tehnički format za slanje podataka.
   Članak 2.
   Definicije
   Definicije i tehničke specifikacije predviđene Uredbom (EZ) br. 763/2008, Provedbenom uredbom Komisije (EU) 2017/543 (4) i Uredbom (EU) 2017/712 primjenjuju se za potrebe ove Uredbe.
   Primjenjuju se i sljedeće definicije:

               1.

               „statistička jedinica” znači osnovna jedinica opažanja, odnosno fizička osoba, kućanstvo, obitelj, stambeni prostor ili konvencionalni stan;

               2.

               „pojedinačni popis” znači prikupljanje informacija o svakoj statističkoj jedinici tako da se njezine karakteristike mogu zabilježiti odvojeno i unakrsno razvrstati s drugim karakteristikama;

               3.

               „istovremenost” znači da se podaci pribavljeni popisom odnose na isto vremensko razdoblje (referentni datum);

               4.

               „jedinstvenost na definiranom području” znači da se prikupljaju podaci za sve statističke jedinice na točno definiranom području. Ako su statističke jedinice osobe, „jedinstvenost na definiranom području” znači da se prikupljeni podaci temelje na informacijama o svim osobama čije je uobičajeno mjesto stanovanja na određenom području (ukupno stanovništvo);

               5.

               „raspoloživost podataka za male prostorne jedinice” znači raspoloživost podataka za mala zemljopisna područja i male skupine statističkih jedinica;

               6.

               „definirana učestalost” znači redovitu provedbu popisâ na početku svakog desetljeća, uključujući kontinuitet registara;

               7.

               „izvor podataka” znači skup podataka za statističke jedinice i/ili događaje koji se odnose na statističke jedinice koji je izravni temelj za izradu popisnih podataka o jednoj ili više određenih tema za određenu ciljnu populaciju;

               8.

               „ciljna populacija” znači skup svih statističkih jedinica na definiranom zemljopisnom području na referentni datum koje ispunjavaju uvjete za izvješćivanje o jednoj ili više određenih tema. To uključuje svaku valjanu statističku jedinicu samo jedanput;

               9.

               „procijenjena ciljna populacija” znači najbolja raspoloživa procjena ciljne populacije. Sastoji se od populacije obuhvaćene popisom uvećane za premalo područje prikupljanja podataka i umanjene za preveliko područje prikupljanja podataka;

               10.

               „populacija obuhvaćena popisom” znači skup statističkih jedinica koji činjenično predstavljaju rezultati popisa o jednoj ili više određenih tema za određenu ciljnu populaciju. Podaci o populaciji obuhvaćenoj popisom znači izvorni podaci o određenoj ciljnoj populaciji, uključujući sve umetnute podatke i isključujući sve izbrisane podatke. Ako su izvorom podataka na temelju metodološkog načela obuhvaćeni podaci samo za uzorak statističkih jedinica iz procijenjene ciljne populacije, populacija obuhvaćena popisom, uz statističke jedinice iz uzorka, uključuje dodatni skup statističkih jedinica;

               11.

               „dodatni skup statističkih jedinica” znači skup onih statističkih jedinica koje pripadaju procijenjenoj ciljnoj populaciji, ali o kojima, kao rezultat primijenjene metodologije uzorkovanja, nema izvornih podataka;

               12.

               „ocjenjivanje područja prikupljanja podataka” znači proučavanje razlike između određene ciljne populacije i populacije obuhvaćene popisom;

               13.

               „istraživanje nakon popisa” znači istraživanje koje se provodi kratko nakon popisa za potrebe ocjenjivanja područja prikupljanja podataka i sadržaja;

               14.

               „premalo područje prikupljanja podataka” znači skup svih statističkih jedinica koje pripadaju određenoj ciljnoj populaciji, ali koje nisu uključene u odgovarajuću populaciju obuhvaćenu popisom;

               15.

               „preveliko područje prikupljanja podataka” znači skup svih statističkih jedinica koje su uključene u populaciju obuhvaćenu popisom i koje se upotrebljavaju za izvješćivanje o određenoj ciljnoj populaciji, ali koje ne pripadaju navedenoj ciljnoj populaciji;

               16.

               „umetanje podataka koji nedostaju” znači dodjeljivanje umjetnog, ali vjerojatnog podatka točno jednom zemljopisnom području na najdetaljnijoj zemljopisnoj razini za koju se izrađuju popisni podaci i umetanje tih podataka u izvor podataka;

               17.

               „brisanje podataka” znači čin brisanja ili zanemarivanja/neuzimanja u obzir podatka koji je uključen u izvor podataka i koji se upotrebljava za izvješćivanje o određenoj ciljnoj populaciji, ali ne izvješćuje o valjanim podacima o bilo kojoj statističkoj jedinici unutar predmetne ciljne populacije;

               18.

               „umetanje stavke” znači umetanje umjetne, ali vjerojatne vrijednosti o određenoj temi u podatak koji već postoji u izvornim podacima, ali ne sadržava tu vrijednost ili sadržava vrijednost koja se ne smatra vjerojatnom;

               19.

               „podaci iz upitnika” znači podaci izvorno prikupljeni od ispitanikâ putem upitnika u kontekstu prikupljanja statističkih podataka koji se odnose na određeno vremensko razdoblje;

               20.

               „povezivanje podataka” znači postupak spajanja podataka iz različitih izvora podataka uspoređivanjem podataka za pojedinačne statističke jedinice i spajanjem podataka koji se odnose na istu statističku jedinicu;

               21.

               „jedinstveni identifikator” znači varijabla ili skup varijabli u podacima u izvoru podataka ili na bilo kojem popisu statističkih jedinica koji se upotrebljava za

                           —

                           provjeru toga da izvor podataka (ili popis statističkih jedinica) ne uključuje više od jednog podatka za svaku statističku jedinicu, i/ili

                           —

                           povezivanje podataka;

               22.

               „registar” znači repozitorij za pohranu podataka o statističkim jedinicama koji se izravno ažurira tijekom događaja koji utječu na statističke jedinice;

               23.

               „registarski podaci” znači podaci koji su u registru ili potječu iz registra;

               24.

               „usklađivanje registara” znači povezivanje podataka ako su svi usklađeni izvori podataka sadržani u registrima;

               25.

               „izvlačenje podataka” znači postupak prikupljanja popisnih podataka iz podataka sadržanih u registru koji se odnose na pojedinačne statističke jedinice;

               26.

               „kodiranje” znači postupak pretvaranja podataka u kodove koji predstavljaju razrede unutar klasifikacijskog sustava;

               27.

               „dohvat” znači postupak kojim se prikupljeni podaci pretvaraju u oblik pogodan za daljnju obradu;

               28.

               „uređivanje podataka” znači postupak provjere i promjene podataka kako bi ih se učinilo vjerojatnima i kako bi se istodobno oni većinom očuvali;

               29.

               „generiranje kućanstva” znači utvrđivanje privatnog kućanstva u skladu s konceptom zajedničkog stanovanja kako je određeno u Prilogu Provedbenoj uredbi (EU) 2017/543 pod temom „status u kućanstvu”;

               30.

               „generiranje obitelji” znači utvrđivanje obitelji na temelju podataka o tome žive li osobe u istom kućanstvu, ali bez podataka ili s nepotpunim podacima o međusobnim obiteljskim odnosima. Pojam „obitelj” određen je u pojmu „uža obitelj” u Prilogu Provedbenoj uredbi (EU) 2017/543 pod temom „obiteljski status”;

               31.

               „neodaziv jedinice” znači da nisu prikupljeni nikakvi podaci od statističke jedinice koja je u populaciji obuhvaćenoj popisom;

               32.

               „kontrola otkrivanja statističkih podataka” znači metode i postupci koji se primjenjuju kako bi se smanjio rizik od otkrivanja podataka o pojedinačnim statističkim jedinicama pri objavi statističkih podataka;

               33.

               „procjena” znači izračun statističkih procjena s pomoću matematičke formule i/ili algoritma koji se primjenjuju na raspoložive podatke;

               34.

               „definicija strukture podataka” znači skup strukturnih metapodataka povezanih sa skupom podataka koji uključuje podatke o tome kako su teme povezane s mjerama, dimenzijama i svojstvima hiperkocke s raščlambama te podatke o prikazu podataka i povezanih opisnih metapodataka.

         Članak 3.
   Metapodaci i izvješćivanje o kvaliteti
   Države članice do 31. ožujka 2024. izvješćuju Komisiju (Eurostat) o popratnim podacima, podacima u vezi s kvalitetom i metapodacima navedenima u Prilogu ovoj Uredbi uz upućivanje na popise stanovništva i stanova za referentnu godinu 2021. i na podatke i metapodatke dostavljene Komisiji (Eurostatu) na temelju Uredbe (EU) 2017/712.
   Članak 4.
   Izvori podataka
   Države članice izvješćuju o svim izvorima podataka korištenima za prikupljanje podataka potrebnih za ispunjavanje zahtjevâ iz Uredbe (EZ) br. 763/2008, a posebno za zahtjeve da:

               (a)

               ispunjavaju bitne značajke navedene u članku 2. točki (i) Uredbe (EZ) br. 763/2008;

               (b)

               predstavljaju ciljnu populaciju;

               (c)

               sukladne su relevantnim tehničkim specifikacijama utvrđenima u Provedbenoj uredbi (EU) 2017/543; i

               (d)

               pridonose pružanju podataka za program statističkih podataka utvrđen Uredbom (EU) 2017/712.

         Članak 5.
   Pristup relevantnim podacima
   1.   Na temelju Uredbe (EU) 2017/712 države članice osiguravaju Komisiji (Eurostatu), na njezin zahtjev, pristup svim podacima relevantnima za ocjenjivanje kvalitete dostavljenih podataka i metapodataka.
   2.   U skladu sa stavkom 1. države članice nisu obvezne Komisiji (Eurostatu) dostaviti mikropodatke ili povjerljive podatke.
   Članak 6.
   Tehnički format za slanje podataka
   Tehnički format kojim se treba koristiti za slanje podataka i metapodataka za referentnu godinu 2021. jest format za razmjenu statističkih podataka i metapodataka (SDMX) kako se provodi projektom Census Hub. Države članice šalju tražene podatke u skladu s definicijama strukture podataka i povezanim tehničkim specifikacijama koje osigurava Komisija (Eurostat). Države članice čuvaju tražene podatke i metapodatke do 1. siječnja 2035. za svako kasnije slanje na zahtjev Komisije (Eurostata).
   Članak 7.
   Izmjena Uredbe (EU) br. 1151/2010
   U članku 6. Uredbe (EU) br. 1151/2010 treća rečenica zamjenjuje se sljedećim:

      „Države članice čuvaju podatke i metapodatke za referentnu godinu 2011. do 1. siječnja 2035. Države članice nisu obvezne mijenjati ili revidirati te podatke nakon 1. siječnja 2025. Države članice koje žele mijenjati ili revidirati podatke unaprijed obavješćuju Komisiju (Eurostat) o tome.”

   Članak 8.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. svibnja 2017.

            Za Komisiju

            Predsjednik

         Jean-Claude JUNCKER

      (1)  SL L 218, 13.8.2008., str. 14.

      (2)  Uredba Komisije (EU) 2017/712 оd 20. travnja 2017. o utvrđivanju referentne godine i usvajanju programa statističkih podataka i metapodataka za popis stanovništva i stanova predviđenih Uredbom (EZ) br. 763/2008 Europskog parlamenta i Vijeća (SL L 105, 21.4.2017., str. 1.).

      (3)  Uredba Komisije (EU) br. 1151/2010 od 8. prosinca 2010. o provedbi Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu načinâ i strukture izvješćâ o kvaliteti i tehničkog formata za slanje podataka (SL L 324, 9.12.2010., str. 1.).

      (4)  Provedbena uredba Komisije (EU) 2017/543 od 22. ožujka 2017. o utvrđivanju pravila za primjenu Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu tehničkih specifikacija obilježja i njihovih raščlanjivanja (SL L 78, 23.3.2017., str. 13.).

      PRILOG

         Sadržaj i struktura izvješćâ o kvaliteti za prijenos podataka

      Informacije o tekstualnim i kvantitativnim metapodacima o popisima stanovništva i stanova provedenima u državama članicama za referentnu godinu 2021. obuhvaćaju sljedeće odjeljke:
      1.   PREGLED

      1.1.   Pravni kontekst
      1.2.   Odgovorna tijela
      2.   IZVORI PODATAKA

      2.1.   Klasifikacija izvora podataka u skladu s člankom 4. stavkom 1. Uredbe (EZ) br. 763/2008.
      2.2.   Popis izvora podataka korištenih za popis 2021.
      2.3.   Matrica „izvori podataka x tema”
      2.4.   Prikladnost izvora podataka: mjera u kojoj oni zadovoljavaju osnovne značajke (članak 4. stavak 4. Uredbe (EZ) br. 763/2008)
      2.4.1.   Pojedinačni popis;

      2.4.2.   istovremenost;

      2.4.3.   jedinstvenost na definiranom području;

      2.4.4.   raspoloživost podataka o malim prostornim jedinicama;

      2.4.5.   definirana učestalost.

      3.   ŽIVOTNI VIJEK POPISA

      3.1.   Referentni datum

      Države članice Komisiji (Eurostatu) dostavljaju referentni datum u skladu s člankom 3. Uredbe Komisije (EU) 2017/712.
      3.2.   Priprema i provedba prikupljanja podataka

      3.2.1.   Podaci iz upitnika

                  —

                  Oblikovanje i ispitivanje upitnikâ (uključujući preslike svih konačnih upitnika),

                  —

                  priprema svih popisa adresa, priprema rada na terenu, mapiranje, obavješćivanje javnosti,

                  —

                  prikupljanje podataka (uključujući rad na terenu),

                  —

                  pravna obveza prikupljanja podataka, poticaji za pružanje istinitih podataka ili mogući razlozi za pružanje neistinitih podataka.

            3.2.2.   Registarski podaci

                  —

                  Stvaranje novih registara od 2011. godine nadalje (ako je primjenjivo),

                  —

                  preoblikovanje postojećih registara od 2011. nadalje (uključujući promjene sadržaja registara, prilagođavanje popisnog stanovništva, prilagođavanje definicija i/ili tehničkih specifikacija) (ako je primjenjivo),

                  —

                  održavanje registara (za svaki registar korišten za popis 2021.), uključujući:

                              —

                              sadržaj registra (statističke jedinice i podaci o njima, svako uređivanje zapisa i/ili imputacija stavki i zapisa u registar),

                              —

                              administrativne odgovornosti,

                              —

                              pravnu obvezu registriranja podataka, poticaje za pružanje istinitih podataka i moguće razloge za pružanje neistinitih podataka,

                              —

                              odgode u izvješćivanju, posebno zakonske/službene odgode, odgode registriranja podataka, kašnjenje u izvješćivanju,

                              —

                              ocjenjivanje i odobrenje neregistracije, neispisa, višestruke registracije,

                              —

                              sve veće revizije registra ili ažuriranje podataka koji utječu na podatke za popis 2021., učestalost revizija registra,

                              —

                              uporabu, uključujući „statističku uporabu registra osim za popis” i „uporabu registra osim za statističke potrebe (npr. za upravne potrebe)”,

                  —

                  usklađivanje i povezivanje registara (uključujući jedinstveni identifikator/identifikatore korištene za povezivanje zapisa),

                  —

                  izvlačenje podataka.

            3.2.3.   Podaci prikupljeni putem uzorka

      Za teme za koje su podaci prikupljeni putem uzorka, metapodaci moraju sadržavati i opis sljedećega:

                  —

                  nacrt uzorkovanja,

                  —

                  metodologije korištene za procjene, modele ili imputacije,

                  —

                  moguća odstupanja u procjeni uzrokovana primijenjenim metodologijama,

                  —

                  formule i algoritme korištene za izračun standardne pogreške.

            3.2.4.   Podaci prikupljeni kombiniranim metodama (podaci na temelju više od jedne vrste izvora podataka)

      Za teme za koje su podaci prikupljeni kombiniranim metodama, metapodaci moraju sadržavati opis sljedećega:

                  —

                  opis metoda (vrste korištenih izvora podataka i način na koji su se podaci iz različitih izvora kombinirali, kako se različiti korišteni izvori i metode međusobno nadopunjuju i podupiru i, ako je primjenjivo, koji su dijelovi stanovništva bili obuhvaćeni pojedinim izvorom),

                  —

                  svako drugo pitanje kvalitete koje se odnosi na postupak korištenja kombiniranih metoda.

            3.3.   Obrada i ocjenjivanje

      3.3.1.   Obrada podataka (uključujući dohvat, kodiranje, identifikacijsku varijablu/varijable, uređivanje zapisa, imputaciju zapisa, brisanje zapisa, procjenu, povezivanje zapisa uključujući identifikacijsku varijablu/varijable korištene za povezivanje zapisa, generiranje kućanstava i obitelji, mjere za identificiranje ili ograničavanje neodaziva jedinice);
      3.3.2.   aktivnosti ocjenjivanja područja prikupljanja podataka, metodologija obrade neodaziva, istraživanje/istraživanja nakon popisa (ako je primjenjivo), konačno vrednovanje podataka: metoda procjene nedovoljnog i prevelikog područja prikupljanja podataka, uključujući podatke o kvaliteti procjena za nedovoljno i preveliko područje prikupljanja podataka.
      3.4.   Diseminacija (kanali za diseminaciju, osiguravanje statističke povjerljivosti uključujući kontrolu otkrivanja statističkih podataka)
      3.5.   Mjere za osiguranje isplativosti

      4.   OCJENA KVALITETE PODATAKA

      4.1.   Usporedivost

      Za svaku temu države članice izvješćuju o svakom odstupanju od propisanih koncepata i definicija ili o svakoj praksi u državama članicama koja bi mogla narušiti usporedivost podataka na razini Unije.
      Za temu „Sadašnji status aktivnosti” države članice izvješćuju o svim metodama procjene korištenima za prilagodbu podataka kako bi čim više odgovarali definiciji iz Priloga Provedbenoj uredbi Komisije (EU) 2017/543. Države članice izvješćuju o tome u kojoj mjeri korišteni izvori podataka i metode procjene rezultiraju odstupanjem od definicije „sadašnji status aktivnosti” utvrđene u toj uredbi.
      4.2.   Pravodobnost i točnost

      Sljedeći se podaci dostavljaju na nacionalnoj razini:

                  —

                  datumi dostave podataka Komisiji (Eurostatu) raščlanjeni prema hiperkockama,

                  —

                  datumi većih izmjena dostavljenih podataka raščlanjeni prema hiperkockama,

                  —

                  datumi slanja metapodataka.

            U slučaju većih izmjena na dan 1. travnja 2024. ili poslije njega, države članice moraju o svakom datumu zasebno izvijestiti Komisiju (Eurostat) u roku od tjedan dana.
      4.3.   Koherentnost

      Države članice izvješćuju o svakoj važnijoj nedosljednosti među podacima dostavljenima u raznim skupovima utvrđenima u Uredbi Komisije (EU) 2017/712.
      4.4.   Područje prikupljanja podataka i točnost

      Kako bi se označilo područje prikupljanja podataka, sljedeće apsolutne vrijednosti primjenjuju se za prebrojavanje osoba na nacionalnoj razini i raščlanjuju se prema spolu i širokim dobnim skupinama kako je utvrđeno u Provedbenoj uredbi Komisije (EU) 2017/543:

                  (a)

                  popisno stanovništvo;

                  (b)

                  broj svih imputacija zapisa;

                  (c)

                  broj svih brisanja zapisa;

                  (d)

                  nedovoljno područje prikupljanja podataka (procijenjeno);

                  (e)

                  preveliko područje prikupljanja podataka (procijenjeno);

                  (f)

                  procijenjeno ciljno stanovništvo.

            Za ocjenjivanje točnosti, sljedeće apsolutne vrijednosti primjenjuju se za prebrojavanje osoba na nacionalnoj razini i raščlanjuju se prema spolu i širokim dobnim skupinama kako je utvrđeno u Provedbenoj uredbi Komisije (EU) 2017/543:

                  (a)

                  popisno stanovništvo;

                  (b)

                  broj zabilježenih podatkovnih zapisa o toj temi dobivenih tradicionalnim popisom;

                  (c)

                  broj zabilježenih podatkovnih zapisa o toj temi dobivenih iz administrativnih registara;

                  (d)

                  broj zabilježenih podatkovnih zapisa o toj temi dobivenih iz istraživanja na temelju uzorka;

                  (e)

                  broj zabilježenih podatkovnih zapisa o toj temi dobivenih iz višestrukih izvora podataka;

                  (f)

                  dodatni skup statističkih jedinica o toj temi (za uzorke);

                  (g)

                  broj imputiranih opažanja o toj temi;

                  (h)

                  broj podatkovnih zapisa u kojima nedostaju podaci o toj temi.

            Navedene apsolutne vrijednosti za procjenu točnosti primjenjuju se za sljedeće teme popisa:

                  (a)

                  Zakonsko bračno stanje (LMS);

                  (b)

                  Status u obitelji (FST);

                  (c)

                  Status u kućanstvu (HST);

                  (d)

                  Sadašnji status aktivnosti (CAS);

                  (e)

                  Zanimanje (OCC);

                  (f)

                  Djelatnost (IND);

                  (g)

                  Položaj u zaposlenju (SIE);

                  (h)

                  Mjesto rada (LPW);

                  (i)

                  Postignuto obrazovanje (EDU);

                  (j)

                  Država/Mjesto rođenja (POB);

                  (k)

                  Država državljanstva (COC);

                  (l)

                  Godina dolaska u državu nakon 2010. (YAT);

                  (m)

                  Godina dolaska u državu nakon 1980. (YAE);

                  (n)

                  Uobičajeno boravište godinu dana prije popisa stanovništva (ROY);

                  (o)

                  Uvjeti stanovanja (HAR).

            4.5.   Cjelovitost

      Države članice izvješćuju o stupnju cjelovitosti podataka s obzirom na zahtjeve iz Uredbe (EZ) br. 763/2008. One pružaju pojedinosti o svim temama popisa ili povezanim raščlanjivanjima za koje podaci nisu dostavljeni.
      4.6.   Relevantnost

      Sljedeći se podaci dostavljaju na razini Unije:

                  (a)

                  aktivnosti poduzete u cilju utvrđivanja i ispunjavanja potreba korisnikâ;

                  (b)

                  praćenje razine izvlačenja podataka.


title: Provedbena uredba Komisije (EU) 2017/968 оd 8. lipnja 2017. o odobravanju Kabo Verdeu privremenog odstupanja od pravila o povlaštenom podrijetlu utvrđenih u Delegiranoj uredbi (EU) 2015/2446, u pogledu pripremljenih ili konzerviranih fileta skuše i pripremljenih ili konzerviranih fileta trupca ili trupa

text:
               9.6.2017

               HR

               Službeni list Europske unije

               L 146/13

         PROVEDBENA UREDBA KOMISIJE (EU) 2017/968
   оd 8. lipnja 2017.
   o odobravanju Kabo Verdeu privremenog odstupanja od pravila o povlaštenom podrijetlu utvrđenih u Delegiranoj uredbi (EU) 2015/2446, u pogledu pripremljenih ili konzerviranih fileta skuše i pripremljenih ili konzerviranih fileta trupca ili trupa
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 64. stavak 6. i članak 66. točku (b),
   budući da:

               (1)

               Kabo Verde je zemlja korisnica općeg sustava povlastica koji se u Uredbi (EU) br. 978/2012 Europskog parlamenta i Vijeća (2) naziva OSP. Provedbenom uredbom Komisije (EU) br. 439/2011 (3) Kabo Verdeu je odobreno odstupanje od Uredbe Komisije (EEZ) br. 2454/93 (4) u vezi s određenjem pojma proizvoda s podrijetlom koji se koristi za potrebe OSP-a. Odstupanje se odnosilo na godišnju količinu od 2 500 tona pripremljenih ili konzerviranih fileta skuše i 875 tona pripremljenih ili konzerviranih fileta trupca ili trupa. Smatralo se da su na temelju odstupanja i u okviru te količine navedeni proizvodi podrijetlom iz Kabo Verdea čak i ako su, unatoč tome što su proizvedeni u Kabo Verdeu, bili proizvedeni od ribe koja nije bila podrijetlom iz Kabo Verdea. Nakon što je odstupanje dva puta produljeno, ono je 31. prosinca 2016. prestalo važiti.

               (2)

               Dopisom od 27. rujna 2016. Kabo Verde je podnio zahtjev za produljenje navedenog odstupanja za istu godišnju količinu na razdoblje od dvije godine, od 1. siječnja 2017. do 31. prosinca 2018., do stupanja na snagu novog Sporazuma o gospodarskom partnerstvu („SGP”) između Unije i zapadne Afrike, koji je parafiran 30. lipnja 2014. Na temelju njegovih pravila o kumuliranju, novim će se sporazumom omogućiti riboprerađivačkoj industriji Kabo Verdea da poštuje pravila o povlaštenom podrijetlu upotrebom ribe podrijetlom iz drugih zapadnoafričkih država.

               (3)

               Od 2008. ukupna godišnja količina koja je odobrena Kabo Verdeu na temelju odstupanja znatno je pridonijela poboljšanju stanja u riboprerađivačkom sektoru Kabo Verdea. Ta je količina u određenoj mjeri pridonijela ponovnom oživljavanju flote malih ribarskih plovila Kabo Verdea, što je od ključne važnosti za tu zemlju.

               (4)

               Iz argumenata navedenih u zahtjevu može se zaključiti da bi bez odstupanja sposobnost riboprerađivačke industrije Kabo Verdea da nastavi s izvozom u Uniju na temelju OSP-a bila znatno narušena, čime bi se mogao omesti daljnji razvoj flote malih ribarskih plovila Kabo Verdea za pelagijski ribolov.

               (5)

               Potrebno je dodatno vrijeme kako bi se učvrstili rezultati koje je Kabo Verde već postigao u svojim naporima da ponovno oživi lokalnu ribolovnu flotu. Odstupanjem bi se Kabo Verdeu trebalo dati dovoljno vremena da se pripremi za usklađivanje s pravilima za stjecanje povlaštenog podrijetla.

               (6)

               Uzimajući u obzir privremenu narav odobrenih odstupanja u vezi s određenjem pojma proizvoda s podrijetlom, odstupanje treba odobriti na razdoblje od dvije godine s početkom od 1. siječnja 2017., u pogledu godišnje količine od 2 500 tona za pripremljene ili konzervirane filete skuše i 875 tona za pripremljene ili konzervirane filete trupca ili trupa. Međutim, odstupanje bi trebalo isteći na dan koji neposredno prethodi datumu stupanja na snagu SGP-a sa Zapadnom Afrikom, ako se to dogodi prije 31. prosinca 2018.

               (7)

               Količinama utvrđenima u Prilogu ovoj Uredbi upravlja se u skladu s člancima od 49. do 54. Provedbene uredbe Komisije (EU) 2015/2447 (5), kojima se uređuje upravljanje carinskim kvotama.

               (8)

               Odstupanje bi trebalo odobriti uz uvjet da carinska tijela Kabo Verdea poduzimaju potrebne korake za provedbu kvantitativnih provjera pri izvozu proizvoda na koje se primjenjuje odstupanje te da Komisiji prosljeđuju izjavu o količini na temelju koje su u skladu s ovom Uredbom izdane potvrde o podrijetlu obrazac „Form A”, te serijske brojeve tih potvrda.

               (9)

               Mjere predviđene u ovoj Uredbi trebaju stupiti na snagu što prije, dan nakon njezine objave, kako bi se uzelo u obzir stanje u Kabo Verdeu i kako bi se toj zemlji omogućilo da primijeni odstupanje bez daljnje odgode. Iz istog razloga ova bi se Uredba trebala primjenjivati retroaktivno od 1. siječnja 2017.

               (10)

               Provedbena uredba (EU) br. 439/2011 prestala je važiti 31. prosinca 2016., a temeljila se na članku 89. Uredbe (EEZ) br. 2454/93 o utvrđivanju provedbenih odredaba Carinskog zakonika Zajednice, koja je stavljena izvan snage 1. svibnja 2016. Primjereno je produljiti odstupanje novim provedbenim aktom koji se donosi u skladu s člankom 64. stavkom 6. Carinskog zakonika Unije.

               (11)

               Mjere predviđene ovom Uredbom u skladu su s mišljenjem Odbora za carinski zakonik,

         DONIJELA JE OVU UREDBU:
   Članak 1.
   U skladu s člancima 2., 3. i 4. ove Uredbe i odstupajući od članka 41. točke (b) i članka 45. Delegirane uredbe Komisije (EU) 2015/2446 (6), pripremljeni ili konzervirani fileti skuše i pripremljeni ili konzervirani fileti trupca ili trupa iz oznake KN 1604 15 11 i ex 1604 19 97 proizvedeni u Kabo Verdeu od ribe koja nije podrijetlom iz Kabo Verdea smatraju se podrijetlom iz Kabo Verdea.
   Članak 2.
   1.   Odstupanje se primjenjuje na proizvode koji se u razdoblju od 1. siječnja 2017. do sljedećih datuma izvezu iz Kabo Verdea i deklariraju za puštanje u slobodan promet u Uniji:

               (a)

               31. prosinca 2018. ili

               (b)

               ako Sporazum o gospodarskom partnerstvu između Unije i zapadne Afrike, parafiran 30. ožujka 2014. („SGP”), stupi na snagu 31. prosinca 2018. ili ranije, do dana koji neposredno prethodi datumu stupanja na snagu SGP-a.

         2.   Odstupanje se primjenjuje na proizvode do godišnje količine navedene u Prilogu.
   3.   Primjena odstupanja podliježe usklađivanju s uvjetima utvrđenima u članku 43. Delegirane uredbe (EU) 2015/2446.
   Članak 3.
   Količinama utvrđenima u Prilogu ovoj Uredbi upravlja se u skladu s člancima od 49. do 54. Provedbene uredbe (EU) 2015/2447, kojima se uređuje upravljanje carinskim kvotama.
   Članak 4.
   Odstupanje se odobrava uz sljedeće uvjete:

               1.

               Carinska tijela Kabo Verdea poduzimaju potrebne korake za provedbu količinskih provjera izvoza proizvodâ iz članka 1.

               2.

               U polje 4 potvrde o podrijetlu obrazac „Form A”, koju izdaju nadležna tijela Kabo Verdea u skladu s ovom Uredbom, unosi se sljedeći tekst: „Odstupanje – Provedbena uredba (EU) 2017/968”.

               3.

               Svakog tromjesečja, nadležna tijela Kabo Verdea prosljeđuju Komisiji izjavu o količini, na temelju koje su u skladu s ovom Uredbom izdane potvrde o podrijetlu obrazac „Form A”, te serijske brojeve tih potvrda.

         Članak 5.
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 1. siječnja 2017.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. lipnja 2017.

            Za Komisiju

            Predsjednik

         Jean-Claude JUNCKER

      (1)  SL L 269, 10.10.2013., str. 1.

      (2)  Uredba (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (SL L 303, 31.10.2012., str. 1.).

      (3)  Provedbena Uredba Komisije (EU) br. 439/2011 od 6. svibnja 2011. o odstupanju od Uredbe (EEZ) br. 2454/93 u vezi s određenjem pojma proizvoda s podrijetlom koji se koristi za potrebe sustava općih carinskih povlastica kako bi se u obzir uzela specifična situacija u Kabo Verdeu u pogledu izvoza određenih proizvoda ribarstva u Europsku uniju (SL L 119, 7.5.2011., str. 1.).

      (4)  Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (SL L 253, 11.10.1993., str. 1.).

      (5)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

      (6)  Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 29.12.2015., str. 1.).

      PRILOG

                  Redni br.

                  Oznaka KN

                  Opis robe

                  Razdoblja

                  Godišnja količina (izražena u tonama neto mase)

                  09.1647

                  1604 15 11
                  ex 1604 19 97

                  Pripremljeni ili konzervirani fileti skuše (Scomber scombrus, Scomber japonicus, Scomber colias)

                  Od 1.1.2017. do datuma utvrđenoga u skladu s člankom 2. stavkom 1. točkama (a) i (b)

                  2 500

                  09.1648

                  ex 1604 19 97

                  Pripremljeni ili konzervirani fileti trupca ili trupa (Auxis thazard, Auxis rochei)

                  Od 1.1.2017. do datuma utvrđenoga u skladu s člankom 2. stavkom 1. točkama (a) i (b)

                  875


title: Provedbena uredba Komisije (EU) br. 1142/2013 оd 12. studenoga 2013. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla [Chaource (ZOI)]

text:
               14.11.2013

               HR

               Službeni list Europske unije

               L 303/8

         PROVEDBENA UREDBA KOMISIJE (EU) br. 1142/2013
   оd 12. studenoga 2013.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla [Chaource (ZOI)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku izvornosti „Chaource”, registriranu u skladu s Uredbom Komisije (EZ) br. 1107/96 (2) kako je izmijenjena Uredbom Komisije (EZ) br. 1326/2008 (3).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 6. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (4).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu je potrebno odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije u vezi s nazivom iz Priloga ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. studenoga 2013.

            Za Komisiju, u ime predsjednika,
         Algirdas ŠEMETA

            Član Komisije

      (1)  SL L 343, 14.12.2012., str. 1.

      (2)  SL L 148, 21.6.1996., str. 1.

      (3)  SL L 345, 23.12.2008., str. 20.

      (4)  SL C 159, 5.6.2013., str. 7.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.3.   Sirevi

      FRANCUSKA
      Chaource (ZOI)


title: Provedbena uredba Komisije (EU) br. 1343/2014 оd 17. prosinca 2014. o izmjeni Uredbe (EZ) br. 951/2007 o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća

text:
               18.12.2014

               HR

               Službeni list Europske unije

               L 363/75

         PROVEDBENA UREDBA KOMISIJE (EU) br. 1343/2014
   оd 17. prosinca 2014.
   o izmjeni Uredbe (EZ) br. 951/2007 o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1638/2006 Europskog parlamenta i Vijeća od 24. listopada 2006. o utvrđivanju općih odredbi o uspostavi Europskog instrumenta za susjedstvo i partnerstvo (1), a posebno njezin članak 11. stavak 1.,
   budući da:

               (1)

               Komisija je donijela Uredbu (EZ) br. 951/2007 (2).

               (2)

               S obzirom na odgodu početka programa prekogranične suradnje u okviru Europskog instrumenta za susjedstvo i partnerstvo, rok za kraj provedbene faze projekata pomaknut je s 31. prosinca 2014. na 31. prosinca 2015. Provedbenom uredbom Komisije (EU) br. 435/2011 (3). Stoga bi trebalo prilagoditi završnu fazu i odgovarajuće odredbe.

               (3)

               Trebalo bi predvidjeti odredbu kojom će se Komisiji omogućiti odobrenje produljenja razdoblja izvršenja zajedničkoga operativnog programa na obrazložen zahtjev Zajedničkog odbora za praćenje u slučaju nepredviđenih i propisno opravdanih potreba ili okolnosti.

               (4)

               Učinkovito rješavanje nepravilnosti nužno je radi zaštite financijskih interesa Unije i osiguravanja načela dobroga financijskog upravljanja programima. U tom smislu i s obzirom na to da su financijske korekcije glavno sredstvo kojim se koristi za ispravljanje nepravilnosti u izdacima koje u okviru podijeljenog upravljanja financira Unija, trebalo bi umetnuti odgovarajuće odredbe o financijskim korekcijama u Uredbu (EZ) br. 951/2007.

               (5)

               Kako bi se osigurala pravna sigurnost za zemlje sudionice, primjereno je utvrditi posebne postupke i mehanizme financijskih korekcija Tijela za zajedničko upravljanje, poštujući načela jednakog postupanja, transparentnosti i proporcionalnosti.

               (6)

               Uredbu (EZ) br. 951/2007 stoga bi trebalo na odgovarajući način izmijeniti.

               (7)

               Mjere predviđene ovom Uredbom u skladu su s mišljenjem Odbora uspostavljenog Uredbom (EU) br. 232/2014 Europskog parlamenta i Vijeća (4),

         DONIJELA JE OVU UREDBU:
   Članak 1.
   Uredba (EZ) br. 951/2007 mijenja se kako slijedi:

               1.

               Umeće se sljedeći članak 26.a:
               „Članak 26.a
               Financijske korekcije Tijela za zajedničko upravljanje
               1.   Tijelo za zajedničko upravljanje u prvom je stupnju odgovorno za sprečavanje i istraživanje nepravilnosti te za izvršavanje potrebnih financijskih korekcija i potraživanje povrata.
               Tijelo za zajedničko upravljanje izvršava potrebne financijske korekcije u vezi s pojedinačnim nepravilnostima uočenima u projektima ili tehničkoj pomoći. Financijske korekcije sastoje se od ukidanja cijelog ili dijela doprinosa Unije projektu ili tehničkoj pomoći. Tijelo za zajedničko upravljanje uzima u obzir prirodu i težinu nepravilnosti te financijski gubitak i primjenjuje razmjernu financijsku korekciju. Kriteriji za uspostavu razine financijske korekcije koja će se primjenjivati i kriteriji za primjenu paušalnih iznosa ili ekstrapolirane financijske korekcije mogu biti oni doneseni u skladu s Uredbom (EU) br. 1303/2013 (*), a posebno njezinim člankom 144., te oni sadržani u Odluci Komisije od 19. prosinca 2013. (**). Tijelo za zajedničko upravljanje unosi financijske korekcije u godišnja izvješća za računovodstvenu godinu u kojoj je donesena odluka o ukidanju.
               2.   Doprinos Unije koji je ukinut u skladu sa stavkom 1. može se ponovno upotrijebiti unutar predmetnog programa, podložno odredbama stavka 3. Preraspodjela tih sredstava programa među ostalim mora biti u skladu s člancima 7., 13., 18. i 43.
               3.   Doprinos ukinut u skladu sa stavkom 1. ne smije se ponovo upotrijebiti za projekt koji je bio predmetom financijske korekcije ili za projekte odabrane na temelju poziva na podnošenje prijedloga (5)
                   (6).

               2.

               Članak 32. zamjenjuje se sljedećim:
               „Članak 32.
               Završno izvješće o provedbi zajedničkoga operativnog programa sadržava mutatis mutandis iste elemente kao i godišnja izvješća, uključujući njihove priloge, za cjelokupno trajanje programa. Ono se podnosi najkasnije do 30. lipnja 2017. za programe kojima je rok za kraj provedbene faze pomaknut s 31. prosinca 2014. na 31. prosinca 2015., a najkasnije do 30. lipnja 2016. za programe čija provedbena faza završava 31. prosinca 2014.”

               3.

               Članak 43. mijenja se kako slijedi:

                           (a)

                           stavak 1. zamjenjuje se sljedećim:
                           „1.   Razdoblje izvršenja svakoga zajedničkog operativnog programa počinje najranije na datum kada je Komisija donijela program, a završava najkasnije 31. prosinca 2017.”;

                           (b)

                           u stavku 2. podstavak (c) zamjenjuje se sljedećim:

                                       „(c)

                                       fazu financijskog zaključenja zajedničkoga operativnog programa, uključujući financijsko zaključenje svih ugovora sklopljenih u okviru programa, ex post evaluaciju programa, podnošenje završnog izvješća i završno plaćanje ili završni povrat sredstava koje izvršava Komisija. Ta faza završava najkasnije 31. prosinca 2017.”

                                 ;

                           (c)

                           dodaje se novi stavak 3.:
                           „3.   Neovisno o stavcima 1. i 2., u slučaju nepredviđenih i propisno opravdanih potreba ili okolnosti Komisija može odobriti produljenje razdoblja izvršenja zajedničkoga operativnog programa na obrazložen zahtjev Zajedničkog odbora za praćenje. U tom se slučaju ne primjenjuju datumi za podnošenje završnog izvješća iz članka 32.”

         Članak 2.
   Ova Uredba stupa na snagu sedmog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. prosinca 2014.

            Za Komisiju

            Predsjednik

         Jean-Claude JUNCKER

      (1)  SL L 310, 9.11.2006., str. 1.

      (2)  Uredba Komisije (EZ) br. 951/2007 od 9. kolovoza 2007. o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća o utvrđivanju općih odredbi o uspostavi Europskog instrumenta za susjedstvo i partnerstvo (SL L 210, 10.8.2007., str. 10.).

      (3)  Provedbena uredba Komisije (EU) br. 435/2011 od 5. svibnja 2011. o izmjeni Uredbe (EZ) br. 951/2007 o utvrđivanju provedbenih pravila za programe prekogranične suradnje financirane na temelju Uredbe (EZ) br. 1638/2006 Europskog parlamenta i Vijeća (SL L 118, 6.5.2011., str. 1.).

      (4)  Uredba (EU) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo (SL L 77, 15.3.2014., str. 27.).

      (5)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).

      (6)  Odluka Komisije od 19. prosinca 2013. o određivanju i odobrenju smjernica za utvrđivanje financijskih ispravaka koje u slučaju nepoštovanja pravila o javnoj nabavi Komisija primjenjuje na izdatke koje u okviru podijeljenog upravljanja financira Unija (C(2013) 9527).”